b'\n_START_ARTICLE_\nTraian B\xc4\x83cil\xc4\x83\n_START_SECTION_\nBiografie\n_START_PARAGRAPH_\nTraian B\xc4\x83cil\xc4\x83, fiul unui locotenent \xc3\xaen armata austriac\xc4\x83 din frontiera militar\xc4\x83, a intrat \xc3\xaen anul 1885 din liceul militar de la Weisskirchen (Moravia) \xc3\xaen Academia Militar\xc4\x83 Terezian\xc4\x83 din Wiener Neustadt unde a des\xc4\x83v\xc3\xa2r\xc8\x99it studiile sale militare, \xc8\x99i a fost stabilit \xc3\xaen anul 1888 ca locotenent al regimentului de infanterie unguresc \xc3\x8emp\xc4\x83ratul Leopold al II-lea nr.33. La 1 mai 1892 a fost numit locotenent major al Statului Major General \xc8\x99i transferat la regimentul maghiar Freiherr von Schikofsky nr. 83, unde mai erau locotenen\xc8\x9bii majori de provenien\xc8\x9b\xc4\x83 rom\xc3\xa2n\xc4\x83 Daniel Materinga \xc8\x99i Ion Iovescu, tot viitori generali. \xc3\x8en 1900, fiind c\xc4\x83pitan de prim\xc4\x83 clas\xc4\x83 al Corpului Major General \xc3\xaen cadrul corpului de armat\xc4\x83 al 12-lea \xc3\xaen Sibiu, a fost promovat la rangul de maior. B\xc4\x83cil\xc4\x83 a fost numit \xc8\x99ef al Statului Major al Diviziei nr. 27 de infanterie la 1 mai 1907. \xc3\x8en 1909, a fost numit comandor al Ordinului Regal de Merit Militar Bulg\xc4\x83resc (acordat de a fi purtat \xc3\xaen Austro-Ungaria pe 24 octombrie al anului). _NEWLINE_B\xc4\x83cil\xc4\x83 a devenit la 3 ianuarie 1914 colonel \xc8\x99i comandant al regimentului de infanterie Ernst Freiherr von Loudon nr. 29 \xc3\xaen Viena \xc8\x99i Becicherecu Mare. Scurt timp dup\xc4\x83 aceea, ofi\xc8\x9berul a fost brigadier cu rang de colonel al brig\xc4\x83zii nr. 61 de infanterie din corpul de armat\xc4\x83 nr. 5 sub Feldmarschalleutnant Ferdinand cavaler de Goglia._NEWLINE_\xc3\x8en timpul Primului R\xc4\x83zboi Mondial general-colonelul (Generaloberst) baronul de B\xc3\xb6hm-Ermolli ordonase la sf\xc3\xa2r\xc8\x99itul lunii iulie 1916 rezervele corpului de Armata nr. 5, cu ele regimentul nr 72 \xc8\x99i p\xc4\x83r\xc8\x9bi ale regimentul 44, acum sub comanda colonel-brigadierului B\xc4\x83cil\xc4\x83, c\xc4\x83tre Troscianiec. Colonelul a trebuit s\xc4\x83 sprijine corpul de pe flancul drept \xc3\xaen b\xc4\x83t\xc4\x83lia de la Zalo\xc5\xa1\xc4\x8de (4-8 august)._NEWLINE_Purt\xc4\x83torul Ordinului Coroanei de Fier de clasa a 3-a, a Crucii de Merit Militar de clasa a 3-a, ambele cu decora\xc8\x9bie de r\xc4\x83zboi, \xc8\x99i a Crucii de fier de clasa a 2-a a fost ridicat pentru calitatea sa ca ofi\xc8\x9ber \xc8\x99i vitejia sa ca soldat \xc3\xaen ziua de 1 august 1917 (rang din 2 septembrie al anului) la gradul de General (Generalmajor) \xc8\x99i comandant al brig\xc4\x83zii nr. 144 de infanterie._NEWLINE_Dup\xc4\x83 colapsul monarhiei, generalul a fost pensionat la 1 ianuarie 1919, dar nu s-a mai \xc3\xaentors \xc3\xaen patrie, ci a r\xc4\x83mas din motive familiale \xc3\xaen Viena, unde a \xc8\x99i murit. So\xc8\x9bia sa Adele, o \xc3\xaenv\xc4\x83\xc8\x9b\xc4\x83toare, a scris cartea Anstandslehre und Haushaltskunde (\xe2\x80\x9eDoctrin\xc4\x83 pentru decen\xc8\x9b\xc4\x83 \xc8\x99i cuno\xc8\x99tin\xc8\x9be de uz casnic\xe2\x80\x9d) \xc3\xaen anul 1910. Unul dintre copiii s\xc4\x83i a fost Erwin (n. 27 ianuarie 1910, Budapesta \xe2\x80\x93 d. 3 martie 1982, Viena), reputat maior de avia\xc8\x9bie \xc3\xaen al Doilea R\xc4\x83zboi Mondial, decorat \xc3\xaentre altele cu Crucea de Cavaler al Crucii de Fier \xc8\x99i Crucea German\xc4\x83 de aur.'